សកម្មជន​សិទ្ធិ​មនុស្ស​ដាក់​លក្ខខណ្ឌ​មុន​ទទួល​ការងារ​នៅ​គ.ជ.ប.
កាល​ពី​ថ្ងៃ​ច័ន្ទ​​គណបក្ស​ជាប់​ឆ្នោត​ទាំង​ពីរ​​បាន​ដាក់​សំណើ​​ផ្សេងៗ​គ្នា​ជួន​លោក​ស្រី​ ពុង ឈីវ​ហ្គិក​ ប្រធាន​អង្គការ​សិទ្ធិ​​មនុស្ស​លីកាដូ​ មក​ធ្វើ​ជា​សមាស​ភាព​គ.ជ.ប.​​​ទី​៩។
ភ្នំពេញ — នៅពេលដែលទទួលសំណើពីគណបក្សសង្គ្រោះជាតិ និងគណបក្សប្រជាជនកម្ពុជាដែលអញ្ជើញលោកស្រីមកធ្វើជាសមាសភាពលេខរៀងទី៩នៅក្នុងគ.ជ.ប.ភ្លាម លោកស្រីពុង ឈីវកេក បានដាក់លក្ខខណ្ឌចំនួនបីចំណុចដល់គណបក្សទាំងពីរ មុនពេលលោកស្រីសម្រេចទទួលយកតួនាទីថ្មីនេះ។ លោក អំ សំអាត ប្រធានផ្នែកស៊ើបអង្កេតរបស់អង្គការសិទ្ធិមនុស្សលីកាដូបានបញ្ជាក់ថា លក្ខខណ្ឌទាំងបីចំណុចរួមមាន៖ ទី១ សុំឲ្យស្ថាប័នគ.ជ.ប. ជាស្ថាប័នឯករាជ្យក្នុងការបំពេញការងាររបស់ខ្លួនប្រកបដោយអព្យាក្រិត្យ ទី២សុំឲ្យមានការធានាការពារមានអភ័យឯកសិទ្ធិ និងសិទ្ធិស្វយ័តក្នុងការគ្រប់គ្រងថវិកា ឯករាជ្យ និងទី៣ គ.ជ.ប.មានសិទ្ធិជ្រើសរើសបុគ្គលិកជំនាញគ្រប់គ្រង ចាត់ចែង និងស្វយ័តក្នុងការចាត់ចែងការងារនិងសកម្មភាពផ្សេងៗ។ លោកអំ សំអាតបានបញ្ជាក់ថា លោកស្រីបានដាក់លិខិតស្នើសុំទាំងបីចំណុចនេះទៅគណបក្សទាំងពីររួចហើយ តែមានតែគណបក្សសង្គ្រោះជាតិតែមួយប៉ុណ្ណោះបានឆ្លើយតបយល់ព្រមទៅនឹងសំណើរបស់លោកស្រីពុង ឈីវកេក។ កាលពីថ្ងៃច័ន្ទគណបក្សសង្គ្រោះជាតិ និងគណបក្សប្រជាជនកម្ពុជាបានដាក់សំណើផ្សេងៗគ្នាជួនលោកស្រី ពុង ឈីវកេក ប្រធានអង្គការសិទ្ធិមនុស្សលីកាដូ អាយុ៧១ឆ្នាំមកធ្វើជាសមាសភាពគណៈកម្មាធិការជាតិរៀបចំការបោះឆ្នោតទី៩។ សមាសភាពថ្មីទាំង៩រូបនេះ បើតាមការបញ្ជាក់ពីមន្ត្រីគណបក្សទាំងពីរ បានឲ្យដឹងថា គ្មានឈ្មោះលោកអ៊ឹម សួស្តី ប្រធានគ.ជ.ប. និងលោកទេព នីថា អគ្គលេខាធិការគ.ជ.ប.ទៀតទេ។ ការជ្រើសរើសសមាសភាពគ.ជ.ប.ថ្មីគឺស្របតាមកិច្ចព្រមព្រៀងរវាងគណបក្សសង្គ្រោះជាតិ និងគណបក្សប្រជាជនកម្ពុជា នៅក្នុងជំនួបកំពូលកាលពីសប្តាហ៍មុន។ គណបក្សទាំងពីរបានឯកភាពគ្នាដោយសម្រេចជ្រើសរើសសមាសភាពគ.ជ.ប.ថ្មីតាមរូបមន្ត៤-៤-១ គឺសមាសភាព៤រូបចេញពីគណបក្សសង្គ្រោះជាតិ ៤រូបចេញពីគណបក្សប្រជាជនកម្ពុជា និង មួយរូបទៀតត្រូវជ្រើសចេញពីបុគ្គលក្រៅរដ្ឋាភិបាល។ ក្នុងខណៈពេលដែលគណបក្សទាំងពីរកំពុងជ្រើសរើសសមាសភាពថ្មីរបស់គ.ជ.ប. រដ្ឋសភារបស់ប្រទេសកម្ពុជាបានប្រកាសទទួលស្គាល់លោកសម រង្ស៊ីជាអ្នកតំណាងរាស្ត្រមណ្ឌលខេត្តកំពង់ចាមជំនួសលោកគួយ ប៊ុនរឿនដែលត្រូវបានគណបក្សតែងតាំងជាសមាសភាពគ.ជ.ប.ថ្មី។ នៅក្នុងពេលប្រកាសសុពលភាពសមាជិកសភាតំណាងរាស្ត្រនោះ លោក នាយករដ្ឋមន្ត្រីហ៊ុន សែនក៏មានវត្តមានដែរ។ លោកនាយករដ្ឋមន្ត្រី ហ៊ុន សែន បានបញ្ជាក់ប្រាប់ក្រុមអ្នកកាសែតនៅឯមន្ទីររដ្ឋសភាថា នេះជាដំណើរការល្អហើយដែលប្រជាពលរដ្ឋយើងនៅទូទាំងប្រទេសអាចយល់បានអំពីការសម្របសម្រួលមួយ បើទោះបីជាមិនមានសមាជិកសភាទាំងអស់បានចូលរួមក៏ដោយ។ លោកនិយាយថា៖ «ថ្ងៃនេះអាចនិយាយបានថា ជាបរិយាកាសមួយល្អ។ អម្បាញ់មិញខ្ញុំក៏ឈ្លាតជជែកបន្តិចជាមួយឯកឧត្តម សម រង្ស៊ី ទៅលើការជ្រើសរើសទុកជាមុននូវបេក្ខភាពម្នាក់នៃសមាជិកគណៈកម្មាធិការជាតិរៀបចំការបោះឆ្នោត ដែលគណបក្សទាំងពីរត្រូវមានការស្រុះស្រួល ប៉ុន្តែត្រូវគោរពសិទ្ធិទៅដល់សាម៉ីខ្លួន។ យើងគិតថា មិនទាន់ជាឱកាសសមស្របទេ»។ ចំណែកលោកសម រង្ស៊ី ប្រធានគណបក្សសង្គ្រោះជាតិ មានប្រសាសន៍ថា វិបត្តិនយោបាយមួយឆ្នាំកន្លងទៅនេះបានបិទបញ្ចប់ហើយ។ លោកសង្ឃឹមថា នេះជាដំណាក់កាលថ្មីមួយជាប្រវត្តិសាស្ត្ររបស់ប្រទេសកម្ពុជាដើម្បីពង្រឹងការឯកភាពជាតិដើម្បីខ្មែរទាំងអស់គ្នា រួបរួមគ្នាជាធ្លុងមួយក្នុងគោលបំណងដើម្បីការពារបូរណភាពទឹកដី និងទ្រព្យសម្បត្តិឲ្យបានគង់វង្ស។ លោក សម រង្ស៊ី និយាយថា ឥឡូវនេះដល់ដំណាក់កាលនៃការរៀបចំសមាសភាពថ្មីនៃគ.ជ.ប.ដែលយើងទាមទារនិតិវិធីមួយចំនួន។ លោកបានបញ្ជាក់ថា៖ «និតិវិធីត្រូវប្រកាសបេក្ខជនគ.ជ.ប. បេក្ខជនទី៩ដែលគណបក្សប្រជាជនកម្ពុជា និងគណបក្សសង្គ្រោះជាតិបានព្រមព្រៀងគ្នា»។ សមាសភាពចំនួន៤រូបមកពីគណបក្សប្រជាជនកម្ពុជាមិនទាន់ត្រូវបានប្រកាសឲ្យដឹងនៅឡើយទេ។ នេះបើតាមការបញ្ជាក់ពីលោកនាយករដ្ឋមន្ត្រីហ៊ុន សែន។ ចំណែកឯខាងគណបក្សសង្គ្រោះជាតិវិញមានតែលោកគួយ ប៊ុនរឿនម្នាក់គត់ដែលគណបក្សប្រកាសឲ្យដឹងគឺនៅសល់បីនាក់ផ្សេងទៀត៕